**ZAPISNIK**



**33. redne seje** sveta KS Sava, ki je bila v sredo, **18. 7. 2018 ob 20 h**  v Zadružnem domu.

DNEVNI RED:

1. pregled zapisnika
2. realizacija sklepov
3. poročilo blagajnika
4. poročilo o stanju po poplavi hudournikov na Savi in ukrepi
5. vodovod – ukrep zaradi popisov stanja števcev
6. razno:

P*risotni člani sveta: Uroš Kranjc, Vili Mandelj, Vida Lukač, Joži Borišek, Denis Furman, Anton Lokar*

*Ostali prisotni: Joži Mrzel, Franci Rokavec*

*Odsotna: Mateja Malis (nadzorni odbor)*

Ad 1) Člani sveta so pregledali predlagani dnevni red in zapisnik 32. redne seje in soglasno sprejeli:

1. **sklep: Sprejme se predlagani dnevni red in zapisnik 32. redne seje.**

**Ad 2) Pregled realizacije sklepov 32. redne seje:**

* 2. in 4 sklep nista realizirana

**Ad 3) Poročilo blagajnika**

Blagajniško poročilo je obrazložila gospa Joži Mrzel, poročilo je priloga zapisnika. Opozorila je na problem plačevanja vodarine, člani sveta so nato o problematiki razpravljali pod točko 5.

**Ad 4) Poročilo o stanju po poplavi hudournikov na Savi in ukrepi**

Člani sveta so se z županom, gospodom Rokavcem pogovarjali o ujmi, ki je prizadela del krajanov ob nekaterih krajevnih vodotokih dne 13. 7. 2018. Predsednik Sveta gospod Kranjc se je zahvalil županu za hiter odziv in začetno sanacijo. Povedal je, da imajo krajani vrsto vprašanj kam se obrniti v nastali situaciji. Predsednik je nato prosil za poročilo o dogodku in posledicah članico sveta, gospo Lukač in blagajničarko, gospo Mrzel. Obe sta poudarili, da je potrebno čimprej urediti vodotoke, ki so sedaj spremenili strugo (Savski potok) in nanosili ogromno materiala (pesek, debla – Cerkveni graben in drugi) ter zapirajo prehode pod mostovi, kar lahko že ob manjšem neurju pomeni grožnjo za več hiš na Savi. Članica sveta, gospa Lukač je povedala, da je bila struga Savskega potoka ob snegolomu v začetku februarja letos na več mestih zajezena z vejevjem in debli. Takrat je po urgenci na občini, potok delno očistil Hidrotehnik, odstranil je debla, dodala je, da bi bila škoda še veliko večja, če tega ne bi takrat sanirali.

Gospod Rokavec se je zahvalil krajanom za pomoč prizadetim, saj so s skupnimi močmi omogočili dostopnost do hiš in prevoznost cest. Povedal je, da so bile ob neurju najbolj prizadete vasi: Vače, Sava in Kandrše v Zagorski občini. Župan je povedal, da bodo začeli sanacijo, izvajalec bo Hidrotehnik, opozoril pa je, da to pomeni nujna dela, za kar bo sredstva namenila občina. Za dolgoročno sanacijo oz. ureditev vodotokov, ki povzročajo največ škode (Savski potok, Cerkveni graben, Vidernica) bo potrebno pridobiti državna sredstva. Potrebno bo popisati vso nastalo škodo. Za Savski graben so projekti delno že narejeni, vendar sredstva za to namenja država. Zbranim je obljubil, da bo posredoval zahtevo za ureditev vodotokov na pristojno ministrstvo, vendar za državno pomoč mora biti ocenjena škoda v višini 8 mil. eur. Obljubil je tudi, da lahko občina pomaga prizadetim z odpisom prispevka za stavbno zemljišče, v letu 2019.

Zanimalo ga je tudi, kako je z mlako v Ponovičah, gospod Lokar je odgovoril, da so ribe reševali bližnji krajani, ribiči so prišli na ogled šele 3. dan po neurju, kar je nesprejemljivo in neodgovorno.

Člani sveta so poudarili, da je sedaj škode veliko, saj so poškodovana cestišča, odtrgane ceste, podrta drevesa, spremenjena struga, ogroženo savsko zajetje vodovoda, veliko škode je tudi pri krajanih na premoženju, zemljišču. Gospod Denis Furman je župana vprašal kdo bo izvajal nadzor nad intervencijsko sanacijo in predlagal, da je v nadzoru tudi predstavnik krajanov. Opozoril je tudi, da je potrebno nameniti nujna sredstva za sanacijo v neposredni okolici savskega zajetja.

Po razpravi so soglasno sprejeli

**2. sklep: Za nadzor pri sanacijskih delih na vodotokih Svet predlaga gospoda Vladimirja Mrzel.**

Člani Sveta so po razpravi župana povprašali še o nekaterih drugih aktualnih zadevah v krajevni skupnosti:

* Rekonstrukcija savskega mostu: gospod Rokavec je povedal, da je v teku že 3 razpis, dva predhodna sta bila neuspešna in upa, da se bodo dela lahko začela v septembru 2018 – odvisno od vremena;
* Gospa Borišek je vprašala kako daleč so načrti za ureditev vodovoda v Lešah; župan je odgovoril, da je v teku pridobitev gradbenega dovoljenja, v letošnjem letu vodovod še ne bo urejen;
* Gospa Lukač je vprašala ali bi lahko občina uredila dodatne učilnice v mansardi šole, saj v enem razredu poteka pouk v nekdanji knjižnici, ki nima oken in le umetno svetlobo – dogovorili so se , da je potrebno to ureditev dati v plan;
* Širokopasovno optično omrežje - poteka prijava za projekt RUNE

**Ad 5) . Vodovod Sava – Leše**

**Sava -**

Član sveta KS Sava, gospod Denis Furman je povedal, da na vodovodnem omrežju ni posebnosti, razen škoda, ki jo je povzročil narasli Savski potok v Kobiljeku – podrta ograja in nanos kamenja, o čemer so že razpravljali.

Člani sveta so ponovno pogovarjali o problemih pri odčitavanju vodovodnih števcev pri nekaterih uporabnikih.

 Pogovarjali so se tudi o možnosti obveščanja o stanju števca po mailu ali s fotografijo po telefonu.

**Leše –**

Gospa Borišek je povedala, da je vode zaenkrat dovolj, krajani čakajo na začetek del za izgradnjo vodovoda.

Po razpravi so člani soglasno sprejeli

**3. sklep:**

* **V primeru, da je onemogočeno odčitavanje vodovodnega števca pri uporabnikih savskega vodovoda, se obračuna povprečna poraba vode na osebo v višini 3m³/osebo na mesec.**
* **Uporabniki vodovoda lahko vodovodni odbor obveščajo 1 x letno ali vsake 3 mesece s fotografijo števca , poslano po mailu na naslov: ks.sava@gmail.com**

**Ad 6)**

**Razno:**

* Gospod Lokar je povedal, da je Dejan Obreza zaprosil za vzdrževalna dela na vodovodnem priključku. Po razpravi je Svet sprejel soglasno

**4. sklep: Vzdrževalna dela na priključku se zaračunajo prosilcu po veljavnem ceniku.**

Predvidena naslednja seja bo po 22. 8. 2018

Seja je bila zaključena ob 22.00 uri.

Zapisala: Predsednik KS Sava:

Vida Lukač Uroš Kranjc